Καντ (Κιργιζία)

Το Καντ (, είναι μια κωμόπολη στο βορειοανατολικό Κιργιστάν η οποία αποτελεί το διοικητικό κέντρο της Επαρχίας Ισίλ-Ατά της περιφέρειας Τσούι και είχε πληθυσμό 22.617 κάτοικοι το 2021. 
Το Καντ βρίσκεται σε απόσταση 20 χλμ  ανατολικά της Μπισκέκ, σε υψόμετρο 742 μ. πάνω από την επιφάνεια της θάλασσας, χτισμένο κατά μήκος του αυτοκινητόδρομου αλλά και της σιδηροδρομικής γραμμής Μπισκέκ-Μπαλικτσί. Το πλησιέστερο πολιτικό αεροδρόμιο στο Καντ είναι αυτό του Μπισκέκ, σε απόσταση 45 χλμ. ενώ ο σιδηροδρομικός σταθμός βρίσκεται εντός της οικισμού.

Ετυμολογία
Καντ στα κιργιζικά σημαίνει ζάχαρη και υπάρχει η άποψη ότι η κωμόπολη έλαβε το όνομά της όταν χτίστηκε εκεί ένα εργοστάσιο ζάχαρης κατά τη δεκαετία του 1930. Ωστόσο υπάρχει κι ο αντίλογος ότι το εργοστάσιο ζάχαρης  χτίστηκε αργότερα, μόλις το 1934, ενώ ο οικισμός προϋπήρχε με αυτό το όνομα. Σύμφωνα με έναν άλλο συχνά επαναλαμβανόμενο αστικό μύθο,  η κωμόπολη πήρε το όνομά της από τον Γερμανό φιλόσοφο Ιμμάνουελ Καντ . Σε κάθε περίπτωση το Καντ είναι ένα σημαντικό βιομηχανικό κέντρο και κέντρο υπηρεσιών. Μεταξύ των αξιοσημείωτων τοπικών επιχειρήσεων είναι η ζυθοποιία Αμπντίς-Ατά, τα προϊόντα της οποίας είναι γνωστά σε όλο το Κιργιστάν. Είναι επίσης γνωστό για το ιατρικό του ινστιτούτο που είναι διάσημο με το όνομα Ασιατικό Ιατρικό Ινστιτούτο (AsMI) και αποτελεί ένα από τα καλύτερα  ιατρικά ινστιτούτα της χώρας.

Ιστορία
Το Καντ ιδρύθηκε το 1928 , για  να καλύψει τις στεγαστικές ανάγκες των εργαζομένων στην κατασκευής της σιδηροδρομικής γραμμής προς τον ομώνυμο σταθμό, η οποία τελικά ολοκληρώθηκε την περίοδο 1930-1932. Κατά τη σοβιετική εποχή, το Καντ και η γύρω περιοχή ήταν τόπος εξορίας πολλών Γερμανών του Βόλγα που είχαν μεταφερθεί βίαια στην Κεντρική Ασία το 1941 από την περιοχή του Βόλγα, όταν καταργήθηκε η Αυτόνομη Σοβιετική Σοσιαλιστική Δημοκρατία των Γερμανών του Βόλγα. Οι περισσότεροι εξ αυτών έφυγαν για τη Γερμανία κατά τη διάρκεια της δεκαετίας του 1990 και μετά τη διάλυση της Σοβιετικής Ένωσης, όταν τα εργοστάσια όπου εργάζονταν έκλεισαν. Σήμερα, αρκετοί άλλοι κοντινοί οικισμοί, όπως το Λούξεμπουργκ και το Μπέργκταλ, εξακολουθούν να φέρουν τα γερμανικά ονόματά τους, αλλά διατηρούν μόνο πολύ μικρά απομεινάρια των Γερμανών και Ρώσων Μεννονιτών ιδρυτών τους.

Αεροπορική βάση Καντ
Η αεροπορική βάση Καντ βρίσκεται πολύ κοντά στη κωμόπολη και φιλοξενεί επί του παρόντος την 999η αεροπορική βάση της ρωσικής Πολεμικής Αεροπορίας στο Κιργιστάν Η αεροπορική βάση αποτελεί επίσης μια δομική μονάδα του Οργανισμού Συνθήκης Συλλογικής Ασφάλειας. Τον Φεβρουάριο του 2012, ο Πρόεδρος της Κιργιζίας, Αλμάζμπεκ Αταμπάγιεφ ζήτησε το κλείσιμο της βάσης, λέγοντας ότι ούτε η Ρωσία ούτε το Κιργιστάν τη χρειάζονται. Τον Μάιο, ο στρατηγός Αλεξάντερ Ζέλιν της Ρωσικής Πολεμικής Αεροπορίας δήλωσε ότι η χώρα του δεν σχεδιάζει να αποσυρθεί από τη κωμόπολη Καντ,  προσθέτοντας ότι η οργανωτική δομή και η δομή προσωπικού της βάσης θα παραμείνει η ίδια. Αργότερα τον Αύγουστο, η Ρωσία έλαβε παράταση από το Κιργιστάν, επιτρέποντας στις ρωσικές στρατιωτικές εγκαταστάσεις να παραμείνουν για άλλα 15 χρόνια μετά τη λήξη της τρέχουσας σύμβασης το 2017.

Αθλητισμός
Παρά τον μικρό πληθυσμό του, το Καντ είναι γνωστό στο Κιργιστάν για τη μακρά αθλητική του παράδοση, και ειδικά για τον ποδοσφαιρικό σύλλογο ΦΚ Αμπντίς-Ατά,  ο οποίος έχει αναδειχθεί πρωταθλητής Κιργιστάν το 2022 και έχει κατακτήσει 5 φορές το Κύπελλο Κιργιστάν (2007, 2009, 2011, 2015, 2022).

Παραπομπές

Παραπομπές

 Περιφέρεια Τσούι
 Κατοικημένες περιοχές στην Περιφέρεια Τσούι